เงินล้านแรก...สบายๆ ให้ NTER 1stM พาซิ่งเข้าเป้า
มาเพิ่มความฮึกเหิมให้กับเป้าหมาย “ล้านแรกในชีวิต” กันอีกหน่อย ด้วย NTER 1stM โมเดลการลงทุนใหม่ล่าสุดของ Finnomena
25 ม.ค. 2560

โดย...โพสต์ทูเดย์ WEALTH
สําหรับ “เด็กจบใหม่” (ยังห่างไกลวัยเกษียณ) จะมีอะไรที่สร้างพลังใจในการเก็บเงินได้มากเท่ากับการประกาศให้ก้องฟ้าว่า “ชีวิตนี้ต้องมีเงินล้าน” 
แต่หลายคนบอกว่า ขอประกาศเงียบๆ ในใจได้ไหม เพราะกลัวคนอื่นจะว่าบ้า เพราะ
“เงินเดือนหมื่นห้าจะไปหาเงินล้านมาจากไหน”
“ไม่รู้จะลงทุนอะไรถึงจะได้เงินล้าน”
“แค่ทำงานทุกวันก็เหนื่อยจะแย่แล้วจะเอาเวลาที่ไหนไปหาเงินล้าน”
บอกได้เลยว่า อย่าได้แคร์ เพราะเงินแค่ 1 ล้านบาท หาได้สบายๆ ถ้าตั้งใจจริง แถมยังโชคดีมีคนพร้อมช่วย มีเครื่องมือพร้อมใช้ ให้ไปถึงเป้าหมายได้ง่ายขึ้น
มาเพิ่มความฮึกเหิมให้กับเป้าหมาย “ล้านแรกในชีวิต” กันอีกหน่อย ด้วย NTER 1stM โมเดลการลงทุนใหม่ล่าสุดของ Finnomena ที่ออกแบบมาสำหรับ “นักลงทุนหุ้นใหม่” ที่ตั้งใจจะสร้าง 1 ล้านบาทแรกในชีวิต โดยใช้วิธีการออมเป็นประจำทุกเดือน
ว่าแล้วไม่ต้องรอช้าคลิกเข้าไปที่ https://www.finnomena.com/nter-1stm-create/ จะเจอกับหน้าแรกของ NTER 1stM จากนั้นก็ใส่
- จำนวนเงินที่จะลงทุนครั้งแรก (ในระบบตั้งค่าเริ่มต้นไว้ที่ 5,000 บาท เพราะเป็นเงื่อนไขในการลงทุนกองทุนรวมที่กำหนดเงินลงทุนขั้นต่ำเอาไว้ แต่เราสามารถเพิ่มเป็นเท่าไรก็ได้)
- จำนวนเงินที่ต้องการลงทุนต่อเดือน แต่ต้องไม่ต่ำกว่า 2,000 บาท
- ระยะเวลาที่ต้องการให้มีเงินล้าน (อยากได้ในกี่ปีก็ใส่ลงไป)
- ระดับความเสี่ยงที่รับได้ (ถ้าเป็นคนรุ่นใหม่วัยเริ่มทำงาน ก็น่าจะ “เล่นของสูง” ได้สบายๆ หายห่วง)
เสร็จแล้วอย่าลืมตั้งชื่อแผนของเราไว้ด้วย หรือจะใช้ชื่อแผนนี้ว่า “1st Million” ตามที่ระบบตั้งค่าไว้ก็ได้
ใส่ข้อมูลครบทุกช่องแล้วก็คลิกสร้างแผน มาลุ้นกันว่า จำนวนเงินออมและความเสี่ยงที่เลือกไว้ จะทำให้ไปถึงเป้าหมายเงินล้านได้ในเวลาที่ตั้งใจหรือไม่
ถ้าได้ “ตามเป้า” เราก็เฮได้เลย แต่ถ้า “ไม่ถึงเป้า” ระบบจะมีคำแนะนำให้ปรับปรุงข้อมูลบางอย่างใหม่ เช่น เพิ่มเงินลงทุนต่อเดือนให้มากขึ้น เพิ่มเวลาที่จะได้เงินล้าน หรือลดเป้าหมายลงมาหน่อย ไม่ได้เงินล้านขอให้ได้เงินแสนก็ยังโอเค
หลังจากขยับข้อมูลไปมาจนได้ “ตามเป้า” แล้ว มองไปที่กราฟสีฟ้าๆ นั่นจะเป็น Wealth Path ที่ทำให้อุ่นใจว่า ถ้าลงทุนได้ตามนี้จะมีโอกาสมีเงินล้านได้แน่นอน
และแม้ว่า จะเป็นพอร์ตแบบ “เล่นของสูง” แต่เป็นเพราะพวกเรายังเป็น “เด็กจบใหม่” และ “นักลงทุนหน้าใหม่” ความเข้าใจเกี่ยวกับการลงทุนอาจจะยังไม่มากเท่าไร เพราะฉะนั้นไม่ต้องลงทุนอะไรเยอะ แค่หุ้นกับตราสารหนี้ ก็พอแล้ว
แต่ในพอร์ตจะมีหุ้นมากหน่อย อยู่ที่ 80% และตราสารหนี้เสี่ยงน้อยอยู่ที่ 20%
เพราะเป็น “พอร์ตผสมผสานการลงทุนในสินทรัพย์เสี่ยงเป็นส่วนมาก โดยยอมรับผลขาดทุนมากได้ในบางช่วงเวลา เพื่อผลตอบแทนที่ดีในระยะยาว”
ดังนั้น เพื่อให้มีโอกาสได้ผลตอบแทนที่ดีขึ้นและกระจายความเสี่ยงสักหน่อย ในพอร์ตหุ้น 80% จะแบ่งเป็นหุ้นในประเทศ 35% หุ้นต่างประเทศ 45%
ถ้าอยากจะเพิ่มความมั่นใจอีกนิด ก็เข้าไปดูที่ผลตอบแทนในอดีตจะบอกได้ว่า ถ้าลงทุนแบบนี้ใน 10 ปีที่ผ่านมา จะได้ผลตอบแทนเท่าไร
เห็นแล้วสบายใจ...เพราะ “ในรอบ 10 ปีที่ผ่านมา ผลตอบแทนเฉลี่ยต่อปีเท่ากับ 10.20%”
โดยปีที่ได้กำไรมากสุด คือ ปี 2552 ได้ 38.10% และปีที่แย่ที่สุด คือ ปี 2551 ขาดทุน 30.10%




ชยนนท์ รักกาญจนันท์ Co-Founder ของบริษัทหลักทรัพย์นายหน้าซื้อขายหน่วยลงทุน (บลน.) อินฟินิติ และ Finnomena บอกว่า จากประสบการณ์จะพบว่า เด็กจบใหม่ไม่ได้มองไปที่เป้าหมายเกษียณ เพราะยังไกลเกินไป
“แต่ตอนทำงานต้องมี 1 ล้านแรกให้ได้”
และเมื่อมีเงิน 1 ล้านบาทแล้วจะสามารถนำไปทำอะไรที่ใหญ่ขึ้นได้ เช่น การออมเพื่อเป้าหมาย อื่นๆ หรือนำเงินล้านที่มีไปต่อยอดให้มั่งคั่งมากขึ้น โดยใช้โมเดล NTER GOAL เพื่อสร้างผลตอบแทนต่อเนื่องทุกปี และ NTER GAR เพิ่มพูนมูลค่าเงินลงทุนในระยะยาว